b'\n_START_ARTICLE_\nMirko Markov Mikas\n_START_PARAGRAPH_\nMirko Markov Mikas (Daruvar, 20.  kolovoz 1943. - Caracas, 22. lipnja 2016.), hrvatski kontraadmiral u venezuelanskoj ratnoj mornarici i pomorski zapovjednik._NEWLINE_Ro\xc4\x91en je u Daruvaru u jeku Drugog svjetskog rata, nakon \xc5\xa1to se otac \xc5\xa0piro Markov 1941. preselio iz Murtera, tada pod talijanskom okupacijom. Iz Daruvara obitelj Markov vra\xc4\x87a se nakon rata 1945. u \xc5\xa0ibenik, no zbog tamo\xc5\xa1nje jugosrpske i velikosrpske diktature emigrira u Venezuelu 1955. godine. _NEWLINE_Mladi Mirko brzo se prilago\xc4\x91ava u tada\xc5\xa1njoj Venezueli, poha\xc4\x91a srednju tehni\xc4\x8dku \xc5\xa1kolu i 1961. kre\xc4\x87e na Pomorsku akademiju na nagovor biv\xc5\xa1eg hrvatskog domobranskog glavnosto\xc5\xbeernog pukovnika Ivana Babi\xc4\x87a. Nakon kru\xc5\xbenog krstarenja Pacifikom na razara\xc4\x8du "Zulia" 1965. dobiva licencijat iz pomorskih znanosti i \xc4\x8din zastavnika/poru\xc4\x8dnika korvete. _NEWLINE_Od tada je slu\xc5\xbeio kao operativni \xc4\x8dasnik u floti razara\xc4\x8da, patrolnih brodova, transportnih brodova i remorkera te dvije godine kao zapovjednik prvoga kadetskog odjela na Pomorskoj akademiji. Godine 1976. postaje zapovjednik patrolnoga broda "Constituci\xc3\xb3n" (P-11) \xc4\x8dije je geslo "facta non verba" odredilo i njegovu karijeru. _NEWLINE_Sljede\xc4\x87e je godine u slu\xc5\xbebi na Pomorskoj akademiji i priprema se za niz te\xc4\x8dajeva u Sjedinjenim Ameri\xc4\x8dkim Dr\xc5\xbeavama, gdje 1981. dobiva naslov magistera u operativnim istra\xc5\xbeivanjima u Pomorskome poslijediplomskom u\xc4\x8dili\xc5\xa1tu pri Sveu\xc4\x8dili\xc5\xa1tu Monterey u Kaliforniji._NEWLINE_Godine 1983. vra\xc4\x87a se u flotu kao kapetan dozapovjednik na misilisti\xc4\x8dkoj fregati "Admiral Garc\xc3\xada" (F-26). Sljede\xc4\x87e godine unaprije\xc4\x91en je u \xc4\x8din kapetana bojnog broda te postaje tijekom sljede\xc4\x87ih dviju godina njezin zapovjednik._NEWLINE_Godine 1987. postaje zapovjednik eskadre fregata i za vrijeme te asignacije dogodio se incident u kojem kolumbijska korveta "Caldas" ulazi u venezuelanske teritorijalne vode i biva nakon ultimatuma prisiljena napustiti venezuelansko podru\xc4\x8dje._NEWLINE_Sljede\xc4\x87e godine postaje doravnatelj Pomorske akademije Venezuele, a 1989. unaprije\xc4\x91en je u \xc4\x8din kontraadmirala. S admiralskim rangom postaje \xc5\xa1ef glavnog sto\xc5\xbeera mornarice, ravnatelj u ministarstvu obrane te je 1995. nakon 34 godine slu\xc5\xbebe umirovljen._NEWLINE_U vrijeme Domovinskog rata javila se ideja da do\xc4\x91e u Hrvatsku u vezi s obranom hrvatske isto\xc4\x8dno-jadranske obale. No upravo tada dolazi do potpisivanja Daytonskoga mirovnog ugovora 1995. kojim prestaje Domovinski rat._NEWLINE_Godine 1996. prihva\xc4\x87a ponu\xc4\x91eno mjesto generalnoga ravnatelja sektora vodoprometa u venezuelanskome ministarstvu prometa i veza, no ve\xc4\x87 1997. odlazi u mirovinu i \xc4\x8de\xc5\xa1\xc4\x87e posje\xc4\x87uje Hrvatsku._NEWLINE_Umro je u Caracasu 22. lipnja 2016. u svojoj 73. godini ostaviv\xc5\xa1i za sobom suprugu i dva odrasla sina.'